Rettens dom (Anden Afdeling) af 2. april 2020 –

Barata mod Parlamentet

(Sag T-81/18)

»Personalesag – tjenestemænd – forfremmelse – certificeringsprocedure – forfremmelsesåret 2016 – udelukkelse fra den endelige liste over tjenestemænd med tilladelse til at følge uddannelsesprogrammet – vedtægtens artikel 45a – begrundelsespligt – åbenbart urigtigt skøn – ligebehandling – ret til forsvar«

1. Tjenestemandssager – akt, der indeholder et klagepunkt – begreb – forberedende akt – skrivelser, der holder en ansøger informeret om en udvælgelsesprocedures udvikling – ikke omfattet (Tjenestemandsvedtægten, art. 90, stk. 2, og art. 91, stk. 1) (jf. præmis 22, 23, 25, 26 og 29-31)

2. Tjenestemandssager – akt, der indeholder et klagepunkt – begreb – forberedende akt – det paritetiske udvalgs udtalelse til certificeringen, hvori det foreslås at afslå en klage indgivet af en ansøger over resultatet af en udvælgelsesprocedure – ikke omfattet (Tjenestemandsvedtægten, art. 90, stk. 2, og art. 91, stk. 1) (jf. præmis 28)

3. Retslig procedure – stævning – formkrav – fastlæggelse af søgsmålets genstand – kort fremstilling af søgsmålsgrundene – stævningen ikke tilstrækkelig klar og præcis – afvisning [Statutten for Domstolen, art. 21, stk. 1, og art. 53, stk. 1; Rettens procesreglement, art. 76, litra d)] (jf. præmis 33, 52, 53, 59 og 60)

4. Tjenestemandssager – forudgående administrativ klage – overensstemmelse mellem klagen og søgsmålet – identitet mellem genstand og årsag – anbringender og argumenter ikke indeholdt i klagen, men snævert forbundet hermed – formaliteten (Tjenestemandsvedtægten, art. 90 og 91) (jf. præmis 34-38 og 54)

5. Tjenestemandssager – anbringende om, at den bebyrdende retsakts ophavsmand er inkompetent – ordre public-anbringende (Art. 263 TEUF) (jf. præmis 51)

6. Tjenestemandssager – søgsmål rettet mod afgørelsen om afvisning af klage – formaliteten – pligt til at tage stilling til de påstande, der er rettet mod afgørelsen om afslag på klagen – påstande, som ikke har et selvstændigt indhold, eller afgørelse, som er rent bekræftende – foreligger ikke (Tjenestemandsvedtægten, art. 90 og 91) (jf. præmis 61 og 62)

7. Tjenestemænd – certificeringsprocedure – klage fra en ansøger, som ikke er blevet udvalgt – afgørelsen om afslag – begrundelsespligt senest på tidspunktet for afslaget på klagen – rækkevidde (Tjenestemandsvedtægten, art. 25 og 45 samt art. 90, stk. 2) (jf. præmis 67-70)

8. Tjenestemandssager – forudgående administrativ procedure – administrationens manglende overholdelse af svarfrister – følger (Tjenestemandsvedtægten, art. 90 og art. 91, stk. 3) (jf. præmis 83, 84 og 87)

9. Tjenestemænd – certificeringsprocedure – sammenligning af fortjenester – administrationens skønsbeføjelse – domstolsprøvelse – grænser (Tjenestemandsvedtægten, art. 12a) (jf. præmis 89, 90 og 98)

10. Tjenestemænd – principper – ret til forsvar – pligt til at høre den pågældende før vedtagelsen af en bebyrdende retsakt – rækkevidde – afgørelse om afslag på klagen – ikke omfattet [Den Europæiske Unions charter om grundlæggende rettigheder, art. 41, stk. 1; tjenestemandsvedtægten, art. 90, stk. 2] (jf. præmis 108 og 109)

11. Tjenestemandssager – erstatningspåstand tilknyttet en annullationspåstand – afvisning af annullationspåstanden medfører afvisning af erstatningspåstanden (Tjenestemandsvedtægten, art. 90 og 91) (jf. præmis 121 og 123)

Angående

Søgsmål støttet på artikel 270 TEUF med påstand om annullation for det første af afgørelsen af 30. oktober 2017, hvorved Parlamentet afslog sagsøgerens klage, for det andet af skrivelsen af 20. marts 2017, som indeholdt udtalelsen fra det paritetiske udvalg vedrørende certificeringsproceduren, hvorved det blev anbefalet ansættelsesmyndigheden at afslå sagsøgerens klage, for det tredje af skrivelsen af 14. februar 2017, hvorved sagsøgeren blev underrettet om hans resultater og om, at der var blevet udarbejdet et udkast til en liste med syv tjenestemænd udvalgt til at deltage i uddannelsesprogrammet, for det fjerde af skrivelsen af 8. december 2016, hvori sagsøgeren blev underrettet om hans resultater efter den første etape af certificeringsproceduren for 2016, for det femte af skrivelsen af 21. december 2016, hvorved sagsøgeren blev underrettet om udfaldet af hans ansøgning om fornyet gennemgang, og for det sjette af meddelelsen om intern udvælgelsesprøve 2016/014 af 7. oktober 2016, som blev fremsendt til de ansatte den 20. oktober 2016, samt af udkastet til listen over tjenestemænd udvalgt til at deltage i det uddannelsesprogram, som var et resultat heraf, i dens helhed.

Konklusion

1) Europa-Parlamentet frifindes.